
Parlamentul  României

Camera  Deputaţilor
Comisia pentru Sănătate şi Familie
              Nr. 28/441 /10  noiembrie  2004

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra propunerii legislative privind legea asistenţei medicale de urgenţă ( PlX 671/2004 ) , respinsă de către Senat în şedinţa din 1 noiembrie 2004 şi  trimisă comisiei  pentru examinare,  în fond,  în procedură obişnuită, cu adresa nr.PlX  671  din 8 noiembrie 2004, Camera Deputaţilor fiind  Cameră decizională.

La întocmirea raportului, comisia a avut în vedere avizul Comisiei pentru administraţie publică, amenajarea teritoriului şi echilibru ecologic  nr.26/2094/9.11.2004, avizul Consiliului Legislativ nr.860/17.05.2004, precum şi punctul de vedere al Guvernului.


În raport de obiectul şi conţinutul său, proiectul de lege face parte din categoria legilor ordinare, în conformitate cu prevederile articolului 76 alineatul (2) din Constituţia României, republicată.

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                Nr. 28/441 /10 noiembrie 2004 

R A P O R T

asupra propunerii legislative privind legea asistenţei medicale de urgenţă

 ( PlX 671/2004 )
1. Cu adresa nr.PlX 671  din 8 noiembrie 2004, Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a propunerii legislative privind legea asistenţei medicale de urgenţă ( PlX 671/2004 )  , respinsă de către Senat în şedinţa din 8 noiembrie 2004, Camera Deputaţilor fiind Cameră decizională.

La întocmirea raportului, comisia a avut în vedere avizul Comisiei pentru administraţie publică, amenajarea teritoriului şi echilibru ecologic  nr.26/2094/9.11.2004, avizul Consiliului Legislativ nr.860/17.05.2004, precum şi punctul de vedere al Guvernului.

Potrivit expunerii de motive propunerea legislativă are ca obiect de reglementare crearea cadrului juridic adecvat pentru acordarea asistenţei medico-chirurgicale de urgenţă atât în unităţile sanitare de stat cât şi private. Serviciile speciale de asistenţă medicală de urgenţă salvamarul şi salvaminul sunt prezentate într-o secţiune separată.

În propunere se face referire la transportul medical în cazurile de urgenţă medico-chirurgicale, detaliind sistemele de transport medical atât în cazurile de urgenţe medicale care necesită resuscitare şi terapie intensivă cât şi în cazul transporturilor aeriene şi navale.

Pentru creşterea calităţii actului medical, se prevede încadrarea unităţilor sanitare care asigură asistenţa medicală de urgenţă cu medici având specialitatea de medicină de urgenţă, precum şi angajarea de personal paramedical care să poată participa la manevre de descarcerare şi prin ajutor medical.

Potrivit expunerii de motive, asistenţa medicală de urgenţă este considerată ca fiind intervenţie rapidă care se adresează doar pacienţilor critici. Acest lucru vine în contradicţie cu specialitatea de medicină de urgenţă şi cu conceptul asistenţei medicale de urgenţă pe plan european şi chiar naţional, unde aceasta este considerată că se adresează pacientului cu probleme acute indiferent de gravitatea lor.

Începând cu anul 1993 s-a conturat un sistem de asistenţă medicală de urgenţă, la început experimental care, în prezent, funcţionează cu rezultate foarte bune. Reglementarea propusă relevă necunoaşterea acestuia şi a dispoziţiilor legale existente în materie: Protocolul între Ministerul Sănătăţii şi Familiei şi Ministerul de Interne privind colaborarea în domeniul asistenţei medicale de urgenţă prespitalicească şi al descarcerării nr.DB/9212 şi 299 din 6.08.2002, ordinul ministrului sănătăţii nr.270/2004 privind asistenţa medicală de urgenţă prespitalicească şi Memorandumul de înţelegere între Ministerul Administraţiei şi Internelor, Ministerul Sănătăţii , Societatea de Medicină de Urgenţă şi Catastrofă în România, Federaţia Autorităţilor Locale din România şi Programul pentru Reformă şi Parteneriate Durabile, semnat la 7.04.2004.

Pentru punerea în aplicare a Memorandumului, a fost întocmit Planul de Acţiune pentru Serviciile de Urgenţă care prevede elaborarea unui ordin comun, de către ministrul administraţiei şi internelor şi ministrul sănătăţii, precum şi a unui proiect de lege privind asistenţa medicală de urgenţă şi de reacţie rapidă, în concordanţă cu legislaţia europeană şi cu Programul de Reformă şi Parteneriate Durabile.
Faţă de cele prezentate mai sus, comisia propune Plenului Camerei Deputaţilor respingerea  prounerii legislative, care face obiectul raportului. 

2. Propunerea legislativă  face parte din categoria legilor ordinare , potrivit prevederilor articolului 76 alineatul (2) din Constituţia României, republicată.

3. La lucrările comisiei din ziua de 9.11.2004 din totalul de 16 membri, au fost prezenţi 15 deputaţi.

4. Raportul comisiei a fost adoptat în unanimitate.

4. Propunerea legislativă, potrivit art.75 din Constituţia României, republicată şi art.86 din Regulamentul Camerei Deputaţilor, astfel cum a fost modificat prin Hotărârea Camerei Deputaţilor nr.23/2003, este de competenţa decizională a Camerei Deputaţilor.

În urma dezbaterii, Comisia pentru sănătate şi familie propune Plenului  Camerei Deputaţilor respingerea propunerii legislative privind legea asistenţei medicale de urgenţă ( PlX 671/2004).

                     PREŞEDINTE,                                           SECRETAR,

DEP.ACAD.PROF.DR.MIRCEA IFRIM          DEP.FARM.ION BURNEI

